তথ্যবিবরণী নম্বর : ২২৭

**জ্বালানি তেল ব্যবস্থাপনা সাশ্রয়ী ও টেকসই করতে এসপিএম প্রকল্প কার্যকরী অবদান রাখবে**

**----- বিদ্যুৎ প্রতিমন্ত্রী**

মহেশখালী, কক্সবাজার, ৬ মাঘ (২০ জানুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, জ্বালানি তেল ব্যবস্থাপনা সাশ্রয়ী ও টেকসই করতে এসপিএম (সিঙ্গেল পয়েন্ট মুরিং) প্রকল্পটি কার্যকরী অবদান রাখবে। প্রকল্পের কাজ প্রায় শেষ পর্যায়ে। বাংলাদেশ ও চীনের মধ্যে জি- টু -জি ভিত্তিতে বাস্তবায়নাধীন সিঙ্গেল পয়েন্ট মুরিং পাইপলাইন দিয়ে স্বল্প সময়ে, সাশ্রয়ী খরচে ও নিরাপদে জ্বালানি তেল (ক্রুড ওয়েল ও ফিনিসড প্রোডাক্ট) পরিবহণ করা হবে।

প্রতিমন্ত্রী গতকাল কক্সবাজারের মহেশখালীতে ‘ইন্সটলেশন অভ্‌ সিঙ্গেল পয়েন্ট মুরিং (এসপিএম) উইথ ডাবল পাইপলাইন’ প্রকল্পের কাজের অগ্রগতি পরিদর্শনকালে এসব কথা বলেন।

নসরুল হামিদ বলেন, বাংলাদেশের জ্বালানিখাতে যুগান্তকারী মেগাপ্রকল্প এসপিএম বা সিঙ্গেল পয়েন্ট মুরিংয়ের নির্মাণ কাজ প্রায় শেষ। এ বছরের মাঝামাঝি থেকে বাণিজ্যিক কার্যক্রম শুরু হবে। এতদিন আমদানি করা জ্বালানি তেল বড় জাহাজ থেকে লাইটার জাহাজ হয়ে রিফাইনারি ট্যাংকে পৌঁছাতে সময় লাগত ১১-১২ দিন। এসপিএম চালু হলে সমপরিমাণ তেল পরিবহণে সময় লাগবে মাত্র ৪৮ ঘণ্টা। এতে বছরে সাশ্রয় হবে কমপক্ষে ৮০০ কোটি টাকা; সেই সাথে কমবে সিস্টেম লস। এ সময় তিনি বলেন, প্রকল্পের আওতায় ২২০ কিলোমিটার পাইপলাইনের পাশাপাশি তৈরি করা হয়েছে ৬টি বিশালাকার স্টোরেজ ট্যাঙ্ক, যা বাংলাদেশের তেল মজুদ সক্ষমতাকে নিয়ে যাবে নতুন উচ্চতায়।

উল্লেখ্য এসপিএম প্রকল্পটি নভেম্বর ২০১৫ সালে গ্রহণ করা হয় এবং জুন ২০২৩ সালে সমাপ্ত হবে।

পরিদর্শনকালে অন্যান্যের মাঝে সংসদ সদস্য আশেক উল্লাহ রফিক ও প্রকল্প পরিচালক ইঞ্জিনিয়ার মোঃ শরিফ হাসনাত উপস্থিত ছিলেন।

#

আসলাম/রাহাত/এনায়েত/রফিকুল/শামীম/২০২৩/১৯০৫ঘণ্টা

তথ্যবিবরণী নম্বর: ২২৬

**জাতির পিতা যুদ্ধবিধ্বস্ত বাংলাদেশ পুনর্গঠনে যুব সমাজকে ব্যাপকভাবে সম্পৃক্ত করেন**

**আবুল হাসানাত আবদুল্লাহ্**

বরিশাল, ৬ মাঘ (২০ জানুয়ারি)

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন,যুব সমাজই যুগে যুগে দেশ ও জাতির ক্রান্তিলগ্নে সাহসী ভূমিকা রেখে থাকে । জাতির পিতা বঙ্গবন্ধু শেখ মুজিবুর রহমান যুদ্ধবিধ্বস্ত বাংলাদেশ পুনর্গঠনে যুব সমাজকে ব্যাপকভাবে সম্পৃক্ত করেন।

আবুল হাসানাত আবদুল্লাহ্ আজ বরিশাল জেলার আগৈলঝাড়াস্থ সেরালে গৌরনদী উপজেলার বিভিন্ন যুব সংগঠনের নেতা-কর্মীদের সাথে মতবিনিময়কালে এসব কথা বলেন। এ সময় উপজেলা পরিষদ চেয়ারম্যানসহ স্থানীয় নেতৃবৃন্দ উপস্থিত ছিলেন।

‌ আবুল হাসানাত আবদুল্লাহ্ বলেন, জাতির পিতা বঙ্গবন্ধু শেখ মুজিবুর রহমান স্বাধীনতা-উত্তর বাংলাদেশে দক্ষ ও মেধাবী যুব সমাজ গঠনে বিশেষ উদ্যোগ গ্রহণ করেছিলেন। তাঁরই ধারাবাহিকতায় প্রধানমন্ত্রী শেখ হাসিনার সরকার জাতিকে প্রশিক্ষিত ও তথ্যপ্রযুক্তি জ্ঞানসমৃদ্ধ যুব সমাজ উপহার দিতে প্রতিটি বাজেটে পর্যাপ্ত অর্থ বরাদ্দ দিয়ে যাচ্ছে। তিনি বলেন, প্রধানমন্ত্রী শেখ হাসিনার সরকার সুষম উন্নয়ন নীতিতে বিশ্বাসী। বর্তমান সরকার বরিশালসহ দেশব্যাপী শিক্ষা, স্বাস্থ্য, কৃষি, বনায়ন, বিদ্যুৎ, যোগাযোগ ও অবকাঠামোগত খাতে সমন্বিত উন্নয়ন কর্মকাণ্ড বাস্তবায়ন করছে। এসব কর্মসূচি বাস্তবায়নে স্থানীয় যুব সংগঠনগুলোর সহায়ক ভূমিকা রাখা অপরিহার্য।

‌ আবুল হাসানাত আবদুল্লাহ্ এ সময় স্থানীয় যুব সংগঠনগুলোর নেতা-কর্মীদেরকে স্বনির্ভরতা অর্জনে উদ্যোগী হওয়ার আহ্বান জানান। তিনি উপজেলা যুব সংগঠনগুলোকে সরকারের পক্ষ থেকে প্রয়োজনীয় সহযোগিতার আশ্বাস দেন।

#

আহসান/এনায়েত/মোশারফ/রফিকুল/লিখন/২০২৩/১৮০৮ঘণ্টা

তথ্যবিবরণী নম্বর : ২২৫

**বিট পুলিশের মাধ্যমে পুলিশিং কার্যক্রম জনগণের দোরগোড়ায় পৌঁছে দেওয়া সম্ভব হয়েছে**

**-গণপূর্ত প্রতিমন্ত্রী**

ময়মনসিংহ, ৬ মাঘ (২০ জানুয়ারি) :

গৃহায়ন ও গণপূর্ত প্রতিমন্ত্রী শরীফ আহমেদ বলেছেন, বর্তমান সরকার পুলিশের সেবা জনগণের দোরগোড়ায় পৌঁছে দিতে বিট পুলিশিং কার্যক্রম চালু করেছে। এর মাধ্যমে প্রতিটি ইউনিয়নে পুলিশের একটি বিট স্থাপন করা হয়েছে যেখানে একজন সাব ইন্সপেক্টর বিট কর্মকর্তা এবং একজন এএসআই সহকারী বিট কর্মকর্তা হিসেবে দায়িত্ব পালন করছেন। এর ফলে পুলিশিং কার্যক্রম জনগণের দোরগোড়ায় পৌঁছে দেওয়া সম্ভব হয়েছে।

আজ ময়মনসিংহের তারাকান্দা উচ্চ বিদ্যালয় মাঠে বিট পুলিশ সমাবেশে প্রধান অতিথির বক্তব্যে প্রতিমন্ত্রী   
এসব কথা বলেন।

শরীফ আহমেদ বলেন, বর্তমান সরকার জনবান্ধব সরকার। সরকারি পরিষেবা জনগণের দোরগোড়ায় পৌঁছে দিতে সরকার সব রকম পদক্ষেপ গ্রহণ করেছে। এমনকি ডিজিটাল ডিভাইসের মাধ্যমেও ঘরে বসে সরকারি পরিষেবা গ্রহণের ব্যবস্থা করেছে সরকার। এতে মানুষের অর্থ ও সময় সাশ্রয়ের পাশাপাশি সরকারি কাজে গতিশীলতা বৃদ্ধি পেয়েছে।

প্রতিমন্ত্রী বলেন, বিট কর্মকর্তা প্রতি সপ্তাহে বিট অফিসে স্থানীয় লোকদের নিয়ে এলাকার আইনশৃঙ্খলা পরিস্থিতি সম্পর্কে মতবিনিময় করে থাকেন। এতে আইনশৃঙ্খলা পরিস্থিতি নিয়ন্ত্রণে পুলিশের সক্ষমতা যেমন বৃদ্ধি পেয়েছে তেমনি মানুষের মাঝেও সচেতনতা সৃষ্টি হয়েছে। ফলে সমাজে অপরাধ প্রবণতা হ্রাস পেয়েছে এবং আইনশৃঙ্খলা পরিস্থিতির ব্যাপক উন্নতি সাধিত হয়েছে।

ময়মনসিংহের পুলিশ সুপার মাসুম আহম্মেদ ভুইয়ার সভাপতিত্বে অনুষ্ঠানে স্থানীয় আওয়ামী লীগ ও এর বিভিন্ন অঙ্গ ও সহযোগী সংগঠনের নেতাকর্মীসহ বিভিন্ন শ্রেণি-পেশার জনগণ উপস্থিত ছিলেন।

অনুষ্ঠান শেষে প্রতিমন্ত্রী শীতার্ত, অসহায় ও দুস্থদের মাঝে শীতবস্ত্র বিতরণ করেন।

#

রেজাউল/রাহাত/রফিকুল/শামীম/২০২৩/১৮১০ঘণ্টা

তথ্যবিবরণী নম্বর: ২২৪

**জুড়ীতে ব্যক্তিগত** **অর্থায়নে কম্বল বিতরণ করলেন পরিবেশমন্ত্রী**

মৌলভীবাজার, ৬ মাঘ (২০ জানুয়ারি)

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন আজ মৌলভীবাজারের জুড়ী উপজেলায় ব্যক্তিগত অর্থায়নে উপজেলার শীতার্ত মানুষের মধ্যে কম্বল বিতরণ করেন।

জুড়ী উপজেলা পরিষদ মিলনায়তনে এ উপলক্ষ্যে আয়োজিত এক অনুষ্ঠানে মন্ত্রী বলেন, মহান মুক্তিযুদ্ধের আদর্শের এ সরকার ডিজিটাল দেশ গঠনের পর স্মার্ট বাংলাদেশ গড়তে কাজ করছে। ২০৪১ সালের মধ্যে প্রধানমন্ত্রী শেখ হাসিনার নেতৃত্বে বাংলাদেশ একটি উন্নত রাষ্ট্রে পরিণত হবে। স্মার্ট বাংলাদেশ গড়ার স্বপ্ন বাস্তবায়ন করতে হলে স্বাধীনতার পক্ষের এই সরকারের নেতৃত্বে সকলকে ঐক্যবদ্ধ থাকতে হবে।

জুড়ী উপজেলা নির্বাহী অফিসার রঞ্জন চন্দ্র দে’র সভাপতিত্বে অনুষ্ঠানে বক্তব্য রাখেন উপজেলা পরিষদের চেয়ারম্যান বীর মুক্তিযোদ্ধা এম এ মোঈদ ফারুক, উপজেলা ভাইস চেয়ারম্যান রিংকু রঞ্জন দাশ এবং উপজেলা আওয়ামী লীগের ভারপ্রাপ্ত সভাপতি মাসুক মিয়া প্রমুখ।

মন্ত্রী এর পূর্বে বড়লেখা উপজেলার তালিমপুর ইউপির বাংলাবাজার সুজিত মেম্বারের দোকানের সম্মুখ হতে পশ্চিম দ্বিতীয়ারদেহী বিকাশ দাসের বাড়ি পর্যন্ত, উত্তর শাহবাজপুর ইউপির পাল্লারথর চা বাগানের ১ নং গেইটের পাকা রাস্তা (উত্তর দিক) হতে কুমারশাইল পান পুঞ্জির জেস খাসিয়ার বাড়ি পর্যন্ত, সুজানগর ইউপির সোনাপুর নিশারঞ্জনের বাড়ির সম্মুখের উত্তর পার্শ্ব হতে পশ্চিম দিকে সোনাপুর কামরুল বক্সের বাড়ির শেষ সীমানা পর্যন্ত এবং নিজবাহাদুরপুর ইউপির চান্দগ্রাম আরএইচডি-মাইগ্রাম পাকা রাস্তা হতে মাইজগ্রাম তজমুল আলীর জমি পর্যন্ত রাস্তা হেরিং বোন বন্ডকরণ (এইচবিবি) কাজের ভিত্তিপ্রস্তর স্থাপন করেন।

#

দীপংকর/রাহাত/রফিকুল/লিখন/২০২৩/১৮১০ঘণ্টা

তথ্যবিবরণী নম্বর : ২২৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ৬ মাঘ (২০ জানুয়ারি) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪১ শতাংশ। এ সময় ১ হাজার ৯৪৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯০ হাজার ৫৬৭ জন।

#

কবীর/রাহাত/রফিকুল/শামীম/২০২৩/১৭৪৫ঘণ্টা

তথ্যবিবরণী নম্বর : ২২২

**স্মার্ট বাংলাদেশ গড়তে একযোগে কাজ করতে হবে**

**—পানি সম্পদ প্রতিমন্ত্রী**

বরিশাল, ৬ মাঘ (২০ জানুয়ারি) :

পানি সম্পদ প্রতিমন্ত্রী জাহিদ ফারুক বলেছেন, বঙ্গবন্ধু শেখ মুজিবুর রহমান সোনার বাংলা গড়ার স্বপ্ন দেখেছিলেন। সেই স্বপ্ন বাস্তবায়নে নিরলসভাবে কাজ করে যাচ্ছেন প্রধানমন্ত্রী শেখ হাসিনা। তাঁর নেতৃত্বে ২০৪১ সালে স্মার্ট দেশে রূপান্তরিত হবে বাংলাদেশ আর সেই লক্ষ্যে পৌঁছাতে হলে সবাইকে একযোগে কাজ করতে হবে। এ সময় উন্নয়ন ও অগ্রগতির ধারা অব্যাহত রাখতে আগামীতে নৌকা মার্কায় ভোট দিয়ে শেখ হাসিনাকে পুনরায় প্রধানমন্ত্রী নির্বাচিত করার জন্য স্থানীয় জনগণের প্রতি আহ্বান জানান তিনি।

আজ বরিশাল নগরীর বিআইপি রেস্ট হাউজ চত্বরে শীতবস্ত্র বিতরণ অনুষ্ঠানে প্রতিমন্ত্রী এসব কথা বলেন।

শীতবস্ত্র বিতরণকালে অসহায় মানুষের উদ্দেশে প্রতিমন্ত্রী বলেন, ‘আমরা এ মাটির সন্তান। এই শীতে আপনারা কষ্ট করবেন, তা মেনে নেয়া যায় না। আপনাদের প্রতি বুকভরা ভালোবাসা, শ্রদ্ধাবোধ, সম্মান ও সহমর্মিতা নিয়ে আমরা এখানে এসেছি, আপনাদের সেবক হিসেবে আপনাদের পাশে দাঁড়াতে। যতদিন শেখ হাসিনা ক্ষমতায় আছেন তাঁর ওপর ভরসা রাখবেন। তিনি আপনাদের কষ্ট লাঘবে নিরন্তর কাজ করে যাচ্ছেন।’

এ সময় বরিশাল সিটি করপোরেশনের ৩০টি ওয়ার্ডে ১৫ হাজার এবং সদর উপজেলার ১০ ইউনিয়নে ১০ হাজার কম্বল সুবিধাবঞ্চিত শীতার্ত ও অসহায় মানুষের মাঝে বিতরণ করেন প্রতিমন্ত্রী।

অনুষ্ঠানে মহানগর যুবলীগের আহ্বায়ক নিজামুল ইসলাম নিজাম, যুগ্ম আহ্বায়ক মাহমুদুল হক খান মামুনসহ সিটি করপোরেশনের বিভিন্ন ওয়ার্ডের কাউন্সিলরগণ উপস্থিত ছিলেন।

#

গিয়াস/রাহাত/রফিকুল/শামীম/২০২৩/১৭৩০ঘণ্টা

তথ্যবিবরণী নম্বর : ২২১

**দেশের কৃষি উন্নত ও আধুনিক হচ্ছে**

**- কৃষিমন্ত্রী**

ঢাকা, ৬ মাঘ (২০ জানুয়ারি) :

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, বাংলাদেশের কৃষি উন্নত ও আধুনিক কৃষির দিকে এগিয়ে যাচ্ছে। বর্তমান সরকার সনাতন কৃষিকে রূপান্তরের মাধ্যমে লাভজনক, সহনশীল ও টেকসই কৃষি ব্যবস্থা গড়ে তুলতে কাজ করছে। এটিকে ত্বরান্বিত করতে বিশ্বব্যাংক ও বিভিন্ন আন্তর্জাতিক সংস্থার আরো বেশি অনুদান ও বিনিয়োগ প্রয়োজন।

গতকাল বার্লিনের সিটি কিউবে বিশ্ব ব্যাংক এবং যুক্তরাজ্যের ফরেন, কমনওয়েলথ অ্যান্ড ডেভেলপমেন্ট অফিস (এফসিডিও) আয়োজিত কৃষির রূপান্তর শীর্ষক আলোচনা সভায় মন্ত্রী এসব কথা বলেন।

কৃষিমন্ত্রী এসময় বাংলাদেশের কৃষিখাতে অর্জিত অভাবনীয় সাফল্য তুলে ধরে বলেন, জাতির পিতা বঙ্গবন্ধু শেখ মুজিবুর রহমান কৃষির উন্নয়নে যুগান্তকারী পদক্ষেপ গ্রহণের মাধ্যমে কৃষি বিপ্লবের সূচনা করেন। আর দ্বিতীয় বিপ্লব ঘটে বঙ্গবন্ধুকন্যা প্রধানমন্ত্রী শেখ হাসিনার নেতৃত্বে ১৯৯৬-২০০১ সালে ও ২০০৯ সাল থেকে বিগত ১৪ বছরে। ১৯৯৯-২০০০ সালে বাংলাদেশ প্রথমবারের মতো খাদ্যে স্বয়ংসম্পূর্ণতা অর্জন করে। তিনি বলেন, দেশের কৃষিতে এখন প্রবৃদ্ধি বছরে শতকরা চার ভাগের বেশি। ১৯৭১ সালের তুলনায় এখন চার গুণ বেশি খাদ্যশস্য উৎপাদন হয়। ২০০৮ সালের তুলনায় সাত গুণ বেশি শাকসবজি উৎপাদিত হয়। বাংলাদেশ আজ বিভিন্ন শাকসবজি, ফলমূল ও খাদ্যশস্য উৎপাদনে বিশ্বের শীর্ষ দশটি দেশের একটি। কৃষির এই সাফল্য আজ সারা বিশ্বেই প্রশংসিত হচ্ছে।

মন্ত্রী বলেন, সরকার একটি উন্নত, টেকসই ও ঘাতসহনশীল কৃষি ব্যবস্থা গড়ে তুলতে চায়, যার মাধ্যমে মানুষের খাদ্য নিরাপত্তা টেকসই হবে, পুষ্টিসমৃদ্ধ খাবার নিশ্চিত হবে এবং কৃষকেরা উন্নত জীবন পাবেন। এক্ষেত্রে বর্তমানে চ্যালেঞ্জ হলো জমি হ্রাস, জনসংখ্যা বৃদ্ধি, জলবায়ু পরিবর্তন, কোভিড-১৯ ও চলমান রাশিয়া -ইউক্রেন যুদ্ধ। তিনি বলেন, দেশের কৃষির উন্নয়নে বিশ্বব্যাংক ও ইফাদের সহযোগিতায় পার্টনার প্রকল্প প্রক্রিয়াধীন রয়েছে। তবে আমাদের আরো বেশি অনুদান ও বিনিয়োগ প্রয়োজন।

পরে কৃষিমন্ত্রী জার্মানির পার্লামেন্টারি স্টেট সেক্রেটারি ফর ফুড অ্যান্ড এগ্রিকালচার ক্লদিয়া মুলারের সাথে দ্বিপাক্ষিক বৈঠক করেন। বৈঠকে ক্লদিয়া মুলার বাংলাদেশের কৃষিখাতে সহযোগিতার আশ্বাস প্রদান করেন।

সভায় কৃষি মন্ত্রণালয়ের অতিরিক্ত সচিব মোঃ রুহুল আমিন তালুকদার, বার্লিনস্থ বাংলাদেশ দূতাবাসের মিনিস্টার মোঃ সাইফুল ইসলাম, বিশ্বব্যাংক ও এফসিডিওর প্রতিনিধিরা উপস্থিত ছিলেন।

উল্লেখ্য, জার্মান ফেডারেল মিনিস্ট্রি অভ্‌ ফুড অ্যান্ড এগ্রিকালচারের (বিএমইএল) আয়োজনে ৪ দিনব্যাপী (১৮-২১ জানুয়ারি) ‘১৫তম গ্লোবাল ফোরাম ফর ফুড অ্যান্ড এগ্রিকালচার (জিএফএফএ)’ এবং বার্লিন কৃষিমন্ত্রীদের সম্মেলনে  কৃষিমন্ত্রী ড. মোঃ আব্দুর রাজ্জাক অংশগ্রহণ করেছেন।

#

কামরুল/রাহাত/রফিকুল/শামীম/২০২৩/১৭০৫ঘণ্টা

তথ্যবিবরণী নম্বর :২২০

**আওয়ামী লীগ সরকার মানুষের ভাগ্যোন্নয়নে কাজ করে যাচ্ছে**

**শিল্প প্রতিমন্ত্রী**

ঢাকা, ৬ মাঘ (২০ জানুয়ারি) :

        শিল্প প্রতিমন্ত্রী কামাল আহমেদ মজুমদার বলেছেন, দেশের স্বাধীনতাসহ কল্যাণকর সব‌ই বঙ্গবন্ধুর আদর্শের সংগঠন বাংলাদেশ আওয়ামী লীগের নেতৃত্বে অর্জিত হয়েছে বলেই আওয়ামী লীগ সরকার এদেশের মানুষের ভাগ্যোন্নয়নে নিরলসভাবে কাজ করে যাচ্ছে।

       আজ রাজধানীর মিরপুরে মনিপুর উচ্চ বিদ্যালয় ও কলেজ মাঠে গরিব, অসহায় ও দুস্থ মানুষের মাঝে খাদ্যসামগ্রী ও শীতবস্ত্র বিতরণ অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

       অন্নহীনে অন্ন দান আর বস্ত্রহীনে বস্ত্র দান মহৎ কাজ উল্লেখ করে এ সময় কামাল আহমেদ মজুমদার বলেন, ঢাকা-১৫ আসনের প্রতিটি ওয়ার্ডেই সম্পূর্ণ নিজস্ব ব্যবস্থাপনায় খাদ্যসামগ্রী বিতরণের পাশাপাশি শীতবস্ত্র বিতরণ কার্যক্রম‌ও অব্যাহত রয়েছে।

       শিল্প প্রতিমন্ত্রী বলেন, বঙ্গবন্ধুর স্বপ্ন ছিল ক্ষুধা ও দারিদ্র্যমুক্ত উন্নত-সমৃদ্ধ এক বাংলাদেশ, সেই স্বপ্ন আজ বাস্তবায়ন করছেন তাঁরই সুযোগ্য কন্যা প্রধানমন্ত্রী শেখ হাসিনা। শেখ হাসিনার বলিষ্ঠ ও দূরদর্শী নেতৃত্বেই উন্নয়নের মহাসড়কে অপ্রতিরোধ্য অগ্রযাত্রার বাংলাদেশ এখন সমগ্র বিশ্বে উন্নয়নের রোল মডেল। তিনি বলেন, বৈশ্বিক করোনা মহামারি চলাকালেও দেশের মানুষের খাওয়া-পরার কোনো অভাব হয়নি। প্রধানমন্ত্রীর দেয়া বিভিন্ন ধরনের প্রণোদনা, অর্থ ও খাদ্য সহায়তার ফলে জনগণের স্বাভাবিক জীবনযাত্রা বজায় রাখা সম্ভব হয়েছে। এ সময় বিদ্যমান পরিস্থিতিতে সরকারের পাশাপাশি বিত্তবানদেরকেও গরিব ও অসহায় মানুষের পাশে দাঁড়িয়ে সাধ্য মোতাবেক সাহায্য-সহযোগিতা করার আহ্বান জানান তিনি।

       পরে প্রতিমন্ত্রী ১৩ নম্বর ওয়ার্ডের পাঁচ শতাধিক গরিব, অসহায় ও দুস্থ মানুষের মাঝে নিজের পক্ষ থেকে ১০ কেজি চাউল ও ৩ কেজি আলু সংবলিত একটি করে প্যাকেট এবং শীতবস্ত্র বিতরণ করেন।

 ১৩ নম্বর ওয়ার্ড আওয়ামী লীগের সভাপতি আলহাজ শামসুল আলম শামসুর সভাপতিত্বে অনুষ্ঠানে অন্যান্যের মধ্যে মনিপুর উচ্চ বিদ্যালয় ও কলেজের অধ্যক্ষ মোঃ ফরহাদ হোসেন বক্তৃতা করেন। এ সময় স্থানীয় আওয়ামী লীগ এবং এর অঙ্গ ও সহযোগী সংগঠনের নেতৃবৃন্দ উপস্থিত ছিলেন।

#

বাসার/রাহাত/রফিকুল/লিখন/২০২৩/১৮০৮ঘণ্টা

তথ্যবিবরণী নম্বর : ২১৯

**মার্কিন যুক্তরাষ্ট্র থেকে ডিউটি ফ্রি তুলা চাইলেন বাণিজ্যমন্ত্রী**

ঢাকা, ৬ মাঘ (২০ জানুয়ারি) :

বাণিজ্যমন্ত্রী টিপু মুনশি বলেছেন, বাংলাদেশ পৃথিবীর দ্বিতীয় বৃহত্তম তৈরি পোশাক রপ্তানিকারক দেশ। মোট রপ্তানি আয়ের প্রায় ৮২ ভাগ আসে তৈরি পোশাক রপ্তানি করে। তৈরি পোশাক কারখানায় ব্যবহারের জন্য বাংলাদেশ প্রতি বছর বিভিন্ন দেশ থেকে বিপুল পরিমাণ তুলা আমদানি করে থাকে। বিশ্ববাজারে চলমান তৈরি পোশাক রপ্তানি করতে বাংলাদেশের ৯ মিলিয়ন বেল্ট তুলার প্রয়োজন হয়, এর মাত্র এক লাখ ৫০ হাজার বেল্ট তুলা দেশে উৎপাদন হয়, যা মোট চাহিদার প্রায় ১ দশমিক ৬ ভাগ। বাকি বিপুল পরিমাণ তুলা বাংলাদেশকে বিভিন্ন দেশ থেকে আমদানি করতে হয়। তিনি বলেন, মার্কিন যুক্তরাষ্ট্র বৃহৎ তুলা উৎপাদনকারী দেশ। তৈরি পোশাক কারখানায় ব্যবহারের জন্য মার্কিন যুক্তরাষ্ট্র বাংলাদেশকে তুলা আমদানিতে ডিউটি ফ্রি বাণিজ্য সুবিধা প্রদান করলে আমাদের এ শিল্পের জন্য সুবিধা হয়।

মন্ত্রী আজ ঢাকায় হোটেল রেডিসন ব্লু ওয়াটার গার্ডেনে বাংলাদেশ টেক্সটাইল মিলস এসোসিয়েশনের সহযোগিতায় বাংলাদেশ কটন এসোসিয়েশন আয়োজিত ‘৪র্থ গ্লোবাল কটন সামিট বাংলাদেশ-২০২৩’-এ প্রধান অতিথির বক্তব্যে এসব কথা বলেন।

মন্ত্রী বলেন, বাংলাদেশ আগামী দুই বছরের মধ্যে ১০০ বিলিয়ন মার্কিন ডলার মূল্যের তৈরি পোশাক রপ্তানি করতে চাইলে বিপুল পরিমাণ তুলার প্রয়োজন হবে। তুলার উৎপাদন বাংলাদেশে কিভাবে বাড়ানো যায় সে বিষয়ে আন্তঃমন্ত্রণালয় বৈঠকে আলাপ আলোচনা করে ঠিক করা হবে। কম্বোডিয়ার মতো পৃথিবীর অনেক দেশে জমি অব্যবহ্যত থাকে। আমাদের দেশে দক্ষ জনবল আছে। এ ধরনের জমি লিজ নিয়ে যদি সেখানে তুলা উৎপাদন করে দেশে আনা যায় তাহলেই তুলার প্রয়োজনীয় চাহিদা পূরণ করা সম্ভব।

বাংলাদেশ কটন এসোসিয়েশনের প্রেসিডেন্ট মোহাম্মদ আইয়ুবের সভাপতিত্বে অনুষ্ঠানে বক্তব্য রাখেন মার্কিন যুক্তরাষ্ট্রের ঢাকা দূতাবাসের চার্জ দ্য অ্যাফেয়ার্স হেলেন লা ফেভ, ঢাকাস্থ ব্রাজিল দূতাবাসের রাষ্ট্রদূত পাউলো ফারনানদো ডায়াস ফেরিস, ঢাকাস্থ অস্ট্রেলিয়ান হাইকমিশনার জেরেমি ব্রুয়ার, এফবিসিসিআই’র প্রেসিডেন্ট মো. জসিম উদ্দিন, বাংলাদেশ টেক্সটাইল মিলস এসোসিয়েশনের প্রেসিডেন্ট মোহাম্মদ আলী খোকন ও বিজিএমইএ’র প্রেসিডেন্ট ফারুক হোসেন।

#

বকসী/জুলফিকার/রবি/বুদ্ধ/শামীম/২০২৩/১৬১৪ ঘণ্টা

তথ্যবিবরণী নম্বর : ২১৮

**বাংলাদেশ ও নেপালের সংস্কৃতির মধ্যে বেশ মিল রয়েছে**

**-সংস্কৃতি প্রতিমন্ত্রী**

ঢাকা, ৬ মাঘ (২০ জানুয়ারি) :

সংস্কৃতি বিষয়ক প্রতিমন্ত্রী কে এম খালিদ বলেছেন, হিমালয়কন্যা নেপালে নানা ধর্ম, বর্ণ ও কৃষ্টির মানুষ বসবাস করে। একইভাবে আমাদের বাংলাদেশেও নানা ধর্ম, বর্ণ ও জাতিগোষ্ঠীর মানুষের বসবাস। বাংলাদেশ ও নেপালের সংস্কৃতি ও কৃষ্টির মধ্যে বেশ মিল রয়েছে।

প্রতিমন্ত্রী আজ রাজধানীতে কেন্দ্রীয় শহিদ মিনারে বাংলাদেশ-নেপাল কূটনৈতিক সম্পর্কের ৫০ বছর পূর্তি উপলক্ষ্যে নেপাল দূতাবাস, বাংলাদেশ-নেপাল ফ্রেন্ডশিপ সোসাইটি ও বাংলাদেশ বুক ক্লাবের যৌথ উদ্যোগে আয়োজিত 'চিত্রাঙ্কন প্রতিযোগিতা'র সমাপনী ও পুরস্কার বিতরণ অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, ভারত, নেপাল ও ভুটান একইসূত্রে গাঁথা। ঐতিহাসিকভাবে এসব দেশের সঙ্গে বাংলাদেশের ঘনিষ্ঠ ও বন্ধুত্বপূর্ণ সম্পর্ক বিদ্যমান। ভারত ও ভুটান যেভাবে স্বাধীনতার পরপরই বাংলাদেশকে স্বীকৃতি দিয়েছে, তেমনি নেপালও সপ্তম দেশ হিসেবে ১৯৭২ সালের ১৬ জানুয়ারি স্বাধীন ও সার্বভৌম দেশ হিসেবে বাংলাদেশকে স্বীকৃতি প্রদান করে। তিনি বলেন, নেপাল-বাংলাদেশ কূটনৈতিক সম্পর্কের ৫০ বছর পূর্তি উপলক্ষ্যে আজকের এ চিত্রাঙ্কন প্রতিযোগিতার আয়োজন দু’দেশের মধ্যে পারস্পরিক সম্প্রীতি, সৌহার্দ্য ও ভালোবাসার অনন্য নিদর্শন। প্রতিমন্ত্রী অংশগ্রহণকারী শিশুদের অভিভাবকদের শুধু চিত্রাঙ্কন নয়, সংস্কৃতির অন্যান্য শাখায়ও তাদের সন্তানকে অংশগ্রহণ ও চর্চার আহ্বান জানান।

নেপালের রাষ্ট্রদূত ঘনশ্যাম ভান্ডারী'র সভাপতিত্বে অনুষ্ঠানে বক্তৃতা করেন বাংলাদেশ বুক ক্লাবের সভাপতি ও সাবেক রাষ্ট্রদূত মসয়ুদ মান্নান এবং বাংলাদেশ-নেপাল ফ্রেন্ডশিপ সোসাইটির সভাপতি লায়ন মশিউর আহমেদ।

#

ফয়সল/জুলফিকার/রবি/বুদ্ধ/শামীম/২০২৩/১৫৩০ ঘণ্টা